Springbokke teen All Blacks: Wie gaan eerste hou inkry?Rassie Erasmus. Foto: (Kyodo News via AP) Daar is ontsettend baie op die spel vir die Springbokke en All Blacks in Saterdag se Wêreldbeker-openingswedstryd in Jokohama, want nog nooit kon ŉ span die Webb Ellis-trofee omhoog hou as hy ŉ wedstryd in die groeprondes verloor het nie. Dis waar die grondslag gelê word, waar ŉ span momentum bou en sielkundig ŉ voorsprong bo sy teenstanders kry. Die wenspan glo dan hulle kan die toernooi wen (dink maar aan 1995 se Bokke wat die Wallabies met 25-18 geklop en het 2007 se span wat Engeland met 36-0 oorrompel het en voortgegaan het om die toernooi te beklink). Rekords is sekerlik daar om gebreek te word, maar die wenspan se paadjie na die uitspeelrondes op pad na ŉ moontlike eindstryd, is ook makliker uitgestippel met ŉ kwarteindronde-wedstryd teen Skotland wat wag, terwyl die span wat verloor na alle waarskynlikheid teen Ierland in die kwarteindronde sal speel. Die All Blacks is die gunstelinge, want hulle het immers die toernooi twee keer in ŉ ry in 2011 en 2015 gewen, hulle het die Rugbykampioenskap ses uit agt keer sedert 2012 gewen en was jare lank eerste op Wêreldrugby se ranglys. Hulle het ook 16 van die afgelope 20 toetse teen die Bokke sedert 2010 gewen. Die Crusaders het ook nie hul gelyke in die Superreeks nie. Maar alles is nie klopdisselboom in die All Blacks se kamp nie, want hulle spring rond met hul spankeuses en het oënskynlik nie ŉ teenvoeter vir die Bokke se opskietverdediging nie. Dis nie net hier waar dit gesê word nie, maar ook in hul eie media, ook in die Noordelike Halfrond. Steve Hansen. Foto: (Tsuyoshi Ueda/Kyodo News via AP) Die All Black-afrigter, Steve Hansen, het ook toegelaat dat die Springbokafrigter, Rassie Erasmus, onder sy vel inkruip deur die skeidsregters te vra om nie die All Blacks te bevoordeel nie. Sou dit ŉ paar jaar gelede gebeur het? Erasmus het nie die wiel herontwerp nie, hy het net teruggegaan na Suid-Afrika se tradisionele sterkpunte, om voor sag te maak en dan agterlangs te slaan. Dis hoe die Bokke sal, en gaan, speel. Hulle gaan skop, baie skop. Hulle gaan têkkel, baie têkkel. Hulle gaan maal en dryf, baie maal en dryf. Hulle kan die All Blacks ontsenu, maar as die Kiwi’s dit te bowe kan kom, sal hulle seëvier. Hoop maar net die Franse skeidsregter Jérôme Garcès hou sy hande buite sy sakke. * Spanne: Suid-Afrika: 15 Willie le Roux, 14 Cheslin Kolbe, 13 Lukhanyo Am, 12 Damian de Allende, 11 Makazole Mapimpi, 10 Handré Pollard, 9 Faf de Klerk, 8 Duane Vermeulen, 7 Pieter-Steph du Toit, 6 Siya Kolisi (kaptein), 5 Franco Mostert, 4 Eben Etzebeth, 3 Frans Malherbe, 2 Malcolm Marx, 1 Steven Kitshoff. Plaasvervangers: 16 Bongi Mbonambi, 17 Tendai Mtawarira, 18 Trevor Nyakane, 19 RG Snyman, 20 Francois Louw, 21 Herschel Jantjies, 22 Frans Steyn, 23 Jesse Kriel. Nieu-Seeland: 15 Beauden Barrett, 14 Sevu Reece, 13 Anton Lienert-Brown, 12 Ryan Crotty, 11 George Bridge, 10 Richie Mo’unga, 9 Aaron Smith, 8 Kieran Read (kaptein), 7 Sam Cane, 6 Ardie Savea, 5 Scott Barrett, 4 Sam Whitelock, 3 Nepo Laulala, 2 Dane Coles, 1 Joe Moody. Plaasvervangers: 16 Codie Taylor, 17 Ofa Tu’ungafasi, 18 Angus Ta’avao, 19 Patrick Tuipulotu, 20 Shannon Frizell, 21 Thomas Perenara, 22 Sonny Bill Williams, 23 Ben Smith. Afskop: 11:45 (SA tyd). Skeidsregter: Jérôme Garcès (Frankryk). Assistent-skeidregters: Romain Poite (Frankryk), Karl Dickson (Engeland). TV-skeidsregter: Graham Hughes (Engeland). Verwagte weer: 60% kans op reën, 20 ˚C.